Jeg håber at der er nogen i den rette position der læser dette og kan komme med en eller anden form for forklaring på, hvordan dette kan forekomme. Man betaler dyrt for at kunne få sin pakke forsvarligt leveret til døren og alligevel skal man udsættes for dette som kunde. Jeg er ked af det, vred og chokeret på samme tid. Øv for en behandling og oplevelse..

Jeg skulle ifølge track&trace have modtaget min 24 kg tunge pakke onsdag d. 31/08. Jeg ventede hjemme til kl. 12.00, men blev her nødt til at tage af sted på arbejde.
Jeg tjekker derefter track&trace et par timer efter i en pause, hvor der står at pakken skulle være forsøgt afleveret kl. 11.25. Dette er tydeligvis ikke korrekt, da jeg var hjemme på pågældende tidspunkt. Da jeg kommer hjem igen tjekker jeg min postkasse, som er tom, da jeg åbenbart heller ikke har fået en seddel med underskrift og tidspunkt fra postbuddet om at pakken er forsøgt leveret – dette kunne ifølge en kundeservice medarbejder fra Post Danmark skyldes at jeg fik besked på SMS i stedet for – hvilket jeg heller ikke fik, og som jeg i øvrigt aldrig har fået før.

Jeg taler med kundeservice medarbejderen, som også synes at dette virker lidt mystisk og han vil sørge for at pakken kommer med ud til levering igen enten torsdag eller fredag.
Jeg kan i dag ikke se nogen udvikling i forhold til hvor min pakke skulle befinde sig på track&trace og ringer derfor op til kundeservice igen. Medarbejderen finder nu ud af at distributionscenteret har afvist at ville køre pakken ud til levering og læser en besked op, hvor Farum distributionscenter skriver til kundeservice hos Post Danmark at de ’kender til kunden på adressen…’ (- dette tænker jeg kun kan være grundet en tidligere henvendelse/klage jeg lavede til Post Danmark, da jeg simpelthen ikke mente det kunne være rigtigt, at deres postbud kom ind og bankede på min hoveddør og bad mig om at komme med ud til hans postbil og selv bære min 30 kg tunge pakke ud ad hans bil og selv bære den ind i min lejlighed, for han mente absolut ikke, at det var en del af hans arbejdsopgave at bære tunge pakker ind til kundernes dør. Han bad mig ovenikøbet også om selv at tage hans bilnøgle op af hans bukselomme og selv låse hans bil… Post Danmark medarbejderen fra kundeservice var chokeret over denne behandling og ville kontakte distributionscentret så de kunne komme til bunds i denne sag og så denne chauffør ikke udsatte andre for samme behandling – de kunne dog ikke gøre andet i sagen, end at kvittere med en æske chokolade og en undskyldning for den uhensigtsmæssige behandling. NÅR DETTE ER SAGT, er jeg dog ligeså - hvis ikke mere - chokeret i så fald at distributionscentret og chaufføren bærer nag over at jeg gik videre med denne sag og derfor ikke vil levere mine pakker..)
Farum distributionscenter skriver også i beskeden fra i dag d. 01.09.16, at chefen derude havde talt med sin chauffør som påstår at han altså havde været på min adresse og flere gange havde ringet på og ventet på der blev åbnet. Dette må chefen have taget for gode vare, på trods af at der ikke er lagt noget som helst bevis fra chaufføren, som der skal gøres, om at han overhovedet havde været her – og så ovenikøbet kl. 11.25 som jeg VED i hvert fald ikke passer.

Jeg undrede mig nu også over, at jeg ikke havde fået besked i dag om at pakken åbenbart ikke ville blive leveret alligevel. Dette skulle jeg også ifølge kundeservice medarbejderen have fået via et telefonopkald – men dette er heller ikke sket..

Jeg skal nu selv stå for at hente min tunge pakke på byens posthus og få den fragtet hjem på egen regning, på en eller anden måde. Jeg er rystet over behandlingen og er ked af at en chauffør som beskrevet ovenover, skal være med til at ødelægge de andre gode chaufførers omdømme og ikke mindst virksomhedens ry.
Det er også en stor beklagelse at kundeservice medarbejderne ikke har bedre ressourcer til faktisk at hjælpe folk – også med situationer som disse - og de bare må henvise til mailadresser man kan forsøge at henvende sig på, hvis man vil til bunds i en sag. Alt dette på trods af at de altid virker imødekomne og virkelig gerne vil hjælpe en.

Som skrevet øverst:
Jeg håber at der er nogen i den rette position der læser dette og kan komme med en ellers anden form for forklaring på, hvordan dette kan forekomme. Man betaler dyrt for at kunne få sin pakke forsvarligt leveret til døren og alligevel skal man udsættes for dette som kunde. Jeg er ked af det, vred og chokeret på samme tid. Øv for en behandling og oplevelse.